《摸鱼儿 感旧》
清代·曹亮武

怕东风，惹人肠断，瘦红肥绿时节。小楼昔日凝妆处，纵有花枝谁折。

眉儿撮。空记取、垂杨院落朦胧月。香残粉减，剩壁上莺笺，奁中凤翠，幽恨恁消歇。

十年事，梁燕至今能说。繁弦听罢凄绝。明妃偏向燕支嫁，天把红颜埋没。

魂恍惚，似诉尽、当初花底轻离别。画图频揭。怅弱影亭亭，竟随春去，杜宇为啼血。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。